Donald Trumpin tuomat muutokset uhkaavat Häkkäsen mielestä merkittävällä tavalla Yhdysvaltain perinteisiä instituutioita ja oikeusvaltion tilaa.

- Kyllä nyt testataan sellaisia rajoja, joissa ei lähiaikoina ole testiä tehty, oikeusministeri Antti Häkkänen (kok) sanoi Washingtonin-vierailullaan. MARKUS TIITTULA

Yhdysvalloissa kolmen päivän työmatkallaan Häkkänen tapasi muun muassa Yhdysvaltain oikeusministeri Jeff Sessionsin ja lukuisia hallinnon edustajia.

- Esimerkiksi Suomessa ei tulisi kuuloonkaan, että presidentti tai oikeusministeri rupeaisivat kommentoimaan ja arvostelemaan tuomareiden ratkaisuja. USA:ssa aivan selvästi Trumpin toimesta testataan instituutioiden kestävyyttä. Viime kädessä oikeusvaltion rakenne ja toimivuus tulee siitä, että instituutiot ovat kunnossa ja tuomioistuimet pystyvät toimimaan riippumattomasti ja että parlamentilla on oma roolinsa ja hallituksella ja presidentillä oma roolinsa niin että hallinto on läpinäkyvää, korruptiosta vapaata ja tietyt perusoikeudet toteutuvat.

- Kyllä nyt testataan sellaisia rajoja, joissa ei lähiaikoina ole testiä tehty. Koen vieraaksi seurata tällaista uutisointia, joissa oikeudellisten prosessien toimeenpanoon ja toteuttamiseen puututaan hyvin voimakkaasti, Häkkänen lausui lehdistötilaisuudessa Suomen Washingtonin suurlähetystössä.

Yhdysvalloissa presidentti Trump on voimallisesti kritisoinut oikeuslaitosta, liittovaltion poliisia ja poliittisia vastustajiaan. Trump on myös pyrkinyt puuttumaan häntä itseään koskevaan rikostutkintaan ja vaatinut virkamiehiltä henkilökohtaista lojaaliutta.

- Ihan kuten missä tahansa muussa maassa, jos joku toimija ajattelee, että hänellä on valtuuksia enemmän kuin lakiin on kirjoitettu, niin siinä testataan instituutioita. Ne toimintatavat ovat juuri tällaisia, joissa julkisilla lausumilla yritetään horjuttaa toisia toimijoita, Häkkänen näkee.

Mielenkiintoinen tapaaminen

Häkkänen kuvaili tapaamistaan kollegansa Sessionsin kanssa erittäin mielenkiintoiseksi. Hän sanoi, että ministerit keskustelivat oikeusasioiden lisäksi myös yleispolitiikasta perusteellisesti.

- Sekä Sessionsin tapaamisesta, että muista tapaamisista huokuu sellainen, että haetaan pikavoittoja, joita on helppo markkinoida ulospäin välivaalien alla. Tämä on se iso kuva, josta olen huolissani.

- Sessions vaikuttaa siltä, että hän on voimakkaasti Trumpin linjoilla ja hänellä on samanlaista ajattelua myös oikeudenhallinnan kysymyksissä. Sessions ajattelee hyvin samalla tavalla kuin Trump. Rex Tillersonin vaihtuminen ulkoministerin paikalta oli suuri harmi, koska Tillerson harrasti yksityisajatteluakin välillä ja hänellä oli linjauksia, jotka olivat EU:n kannaltakin hyödyllisiä ja hyviä.

Päällimmäinen tunnelma tuntui olevan se, että ministeri Häkkänen on huolissaan nykyisestä kehityksestä. Häkkänen näkee muun muassa maltillisten voimien katoavan Yhdysvaltain poliittiselta kartalta, mikä johtaa ääriainesten nousuun.

- No ei se huoli ainakaan hälventynyt. Kyllä tällaista toimintaa pitää huolestuneena seurata. Viime kädessä oikeusvaltiokehitys tapahtuu aina yksittäisillä teoilla. Ja kun puhutaan valtiojohdosta, niin yksittäiset puheetkin ovat jo tekoja.

- uuri tämänhetkisestä tilanteesta olen huolissani. Pääviestini tällä viikolla on ollut, että kun Venäjä, Kiina, Turkki ja muut epädemokraattiset ja ihmisoikeuksien kannalta ongelmalliset maat ja vapaakaupan ja markkinatalouden kannalta kyseenalaiset maat puskevat kovasti päälle ja haastavat läntistä yhteiskuntamallia, niin juuri tällaisessa ajassa pitäisi USA:n ja EU:n yhteistyön toimia saumattomasti.

Häkkäsen mukaan tilanne on heikentynyt erityisesti viimeisen vuoden aikana ja EU:n ja USA:n suhteiden eteen pitäisi nyt tehdä hartiavoimin töitä.

- Kyllähän huolta on Euroopan suunnasta siitä, miten USA asemoituu ihan viikko viikolta. Hallinnossa on sellaista näkemystä jonkin verran, että ajatellaan hyötyjen saamista kovin lyhyellä aikajänteellä. Se on haastavaa kaikilla tasoilla. Olkoon sitten turvallisuutta tai taloutta tai kybervaikuttamista tai muuta.